title: Regulamentul de punere în aplicare (UE) 2021/775 al Comisiei din 11 mai 2021 de stabilire a normelor de aplicare a Regulamentului (UE) nr. 952/2013 al Parlamentului European și al Consiliului în ceea ce privește derogările de la normele privind „produsele originare” prevăzute în Acordul comercial și de cooperare dintre Uniunea Europeană și Regatul Unit al Marii Britanii și Irlandei de Nord

text:
                  12.5.2021

                  RO

                  Jurnalul Oficial al Uniunii Europene

                  L 167/3

         REGULAMENTUL DE PUNERE ÎN APLICARE (UE) 2021/775 AL COMISIEI
         din 11 mai 2021
         de stabilire a normelor de aplicare a Regulamentului (UE) nr. 952/2013 al Parlamentului European și al Consiliului în ceea ce privește derogările de la normele privind „produsele originare” prevăzute în Acordul comercial și de cooperare dintre Uniunea Europeană și Regatul Unit al Marii Britanii și Irlandei de Nord
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 58 alineatul (1),
         întrucât:

                     (1)

                     Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (2) (denumit în continuare „acordul”) a fost semnat în numele Uniunii la 29 decembrie 2020.

                     (2)

                     În partea a doua titlul I capitolul 2 din acord este definită noțiunea de „produse originare” și sunt stabilite metodele de cooperare administrativă. În anexa ORIG-2 (Reguli de origine specifice produsului) la acord se stabilește o listă a prelucrărilor sau transformărilor care trebuie aplicate materialelor neoriginare pentru ca produsul transformat să poată dobândi caracterul de produs originar. În anexa ORIG-2A se stabilesc norme alternative care pot fi aplicate în locul normelor prevăzute în anexa ORIG-2 (Reguli de origine specifice produsului) pentru anumite produse care urmează să fie considerate ca fiind originare din Regatul Unit al Marii Britanii și Irlandei de Nord sau din Uniune, în limitele contingentului anual aplicabil.

                     (3)

                     Produsele cărora li se aplică regulile alternative stabilite în anexa ORIG-2A pot fi importate în Uniune dacă respectă condițiile stabilite în respectiva anexă.

                     (4)

                     Pentru a se asigura gestionarea lor eficientă în conformitate cu legislația aplicabilă a Uniunii, contingentele anuale prevăzute în anexa ORIG-2A trebuie gestionate pe baza ordinii cronologice a datelor de acceptare a declarațiilor vamale de punere în liberă circulație în conformitate cu normele de gestionare a contingentelor tarifare prevăzute în Regulamentul de punere în aplicare (UE) 2015/2447 al Comisiei (3).

                     (5)

                     În temeiul articolului 12 din Decizia (UE) 2020/2252 a Consiliului (4), acordul se aplică cu titlu provizoriu de la 1 ianuarie 2021. Pentru a se asigura gestionarea eficace și aplicarea în timp util a contingentelor pentru produse originare stabilite în anexa ORIG-2A la acord, prezentul regulament trebuie să se aplice de la data susmenționată.

                     (6)

                     Măsurile prevăzute de prezentul regulament sunt conforme cu avizul Comitetului Codului Vamal,

               ADOPTĂ PREZENTUL REGULAMENT:

            Articolul 1
            Derogările prevăzute în anexa ORIG-2A la Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „acordul”) se aplică, în cazul produselor enumerate în anexă și importate în Uniune, în limitele contingentelor stabilite în respectiva anexă.

            Articolul 2
            Contingentele stabilite în anexă se gestionează în conformitate cu articolele 49-54 din Regulamentul de punere în aplicare (UE) 2015/2447.

            Articolul 3
            Pentru a beneficia de contingentele prevăzute în anexă, în cazul în care tratamentul [tarifar] preferențial este solicitat pe baza unui atestat de origine, atestatul de origine respectiv se întocmește în conformitate cu articolul ORIG.19 din acord și conține următoarea mențiune suplimentară în limba engleză: „Origin quotas – Product originating in accordance with Annex ORIG-2A”.

            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 269, 10.10.2013, p. 1.

            (2)  JO L 444, 31.12.2020, p. 14.

            (3)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).

            (4)  Decizia (UE) 2020/2252 a Consiliului din 29 decembrie 2020 privind semnarea, în numele Uniunii, și aplicarea cu titlu provizoriu a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Guvernul Regatului Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 444, 31.12.2020, p. 2).

            ANEXĂ
            Fără a aduce atingere regulilor generale pentru interpretarea Nomenclaturii combinate, domeniul de aplicare al regimului preferențial este determinat, în contextul prezentei anexe, de codurile NC indicate în anexa I la Regulamentul (CEE) nr. 2658/87 al Consiliului (1), astfel cum a fost modificat prin Regulamentul de punere în aplicare (UE) 2020/1577 al Comisiei (2) și de descrierea produsului din coloana a treia a tabelului din prezenta anexă, luate în considerare împreună.

                        Nr. de ordine

                        Cod NC

                        Descrierea produsului

                        Perioadă contingentară

                        Volum (greutate netă)

                        09.6002

                        1604 14

                        Preparate și conserve de ton, pești săritori și bonite (Sarda spp.), întregi sau bucăți (cu excepția celor tocați)

                        De la 1.1 la 31.12 (începând cu anul 2021)

                        3 000  de tone

                        09.6004

                        1604 20 70

                        Alte preparate sau conserve din ton, pești săritori și alți pești din genul Euthynnus, cu excepția celor întregi sau bucăți

                        De la 1.1 la 31.12 (începând cu anul 2021)

                        4 000  de tone

                        09.6006

                        7603

                        Produse și articole din aluminiu (cu excepția sârmei din aluminiu și a foliilor și benzilor subțiri din aluminiu)

                        De la 1.1 la 31.12 (pentru anii 2021, 2022 și 2023)

                        95 000  de tone

                        7604

                        7606

                        7608 -7616

                        7605

                        Sârmă din aluminiu

                        7607

                        Folii și benzi subțiri din aluminiu

                        09.6006

                        7603

                        Produse și articole din aluminiu (cu excepția sârmei din aluminiu și a foliilor și benzilor subțiri din aluminiu)

                        De la 1.1 la 31.12 (pentru anii 2024, 2025 și 2026)

                        72 000  de tone

                        7604

                        7606

                        7608 -7616

                        7605

                        Sârmă din aluminiu

                        7607

                        Folii și benzi subțiri din aluminiu

                        09.6006

                        7604

                        Bare, tije și profile din aluminiu; Table și benzi de aluminiu, cu o grosime peste 0,2 mm; Folii și benzi subțiri din aluminiu

                        De la 1.1 la 31.12 (începând cu anul 2027)

                        57 500  de tone

                        7606

                        7607

               (1)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

               (2)  Regulamentul de punere în aplicare (UE) 2020/1577 al Comisiei din 21 septembrie 2020 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun (JO L 361, 30.10.2020, p. 1).


title: Regulamentul de punere în aplicare (UE) 2021/776 al Comisiei din 11 mai 2021 de stabilire a modelelor pentru anumite formulare, precum și a normelor tehnice pentru schimbul eficace de informații în temeiul Regulamentului (UE) 2018/1672 al Parlamentului European și al Consiliului privind controlul numerarului care intră sau iese din Uniune

text:
                  12.5.2021

                  RO

                  Jurnalul Oficial al Uniunii Europene

                  L 167/6

         REGULAMENTUL DE PUNERE ÎN APLICARE (UE) 2021/776 AL COMISIEI
         din 11 mai 2021
         de stabilire a modelelor pentru anumite formulare, precum și a normelor tehnice pentru schimbul eficace de informații în temeiul Regulamentului (UE) 2018/1672 al Parlamentului European și al Consiliului privind controlul numerarului care intră sau iese din Uniune
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1672 al Parlamentului European și al Consiliului din 23 octombrie 2018 privind controlul numerarului care intră sau iese din Uniune și de abrogare a Regulamentului (CE) nr. 1889/2005 (1), în special articolul 16 alineatul (1) literele (a), (c), (d) și (e),
         întrucât:

                     (1)

                     Regulamentul (UE) 2018/1672 prevede un sistem de controale în ceea ce privește numerarul însoțit sau neînsoțit în valoare de 10 000 EUR sau mai mult care intră sau iese din Uniune, cu scopul de a completa cadrul juridic pentru prevenirea spălării banilor și a finanțării terorismului prevăzut în Directiva (UE) 2015/849 a Parlamentului European și a Consiliului (2).

                     (2)

                     Pentru a identifica, după caz, purtătorul, declarantul, proprietarul, expeditorul sau destinatarul, pe lângă elementele de date enumerate la articolul 3 alineatul (2) și la articolul 4 alineatul (2) din Regulamentul (UE) 2018/1672, în formularul relevant trebuie incluse următoarele elemente de date specifice: codul numeric personal și genul persoanelor fizice, numerele de înregistrare și identificare ale operatorilor economici, denumirea registrului și țara de înregistrare pentru persoanele juridice, țara emitentă și data emiterii documentelor de identificare, numărul de telefon și adresa de e-mail ca date de contact, numărul de referință și societatea de transport pentru mijloacele de transport. Includerea acestor elemente de date este necesară pentru reducerea riscului de erori privind identitatea și a riscului de întârzieri în caz de verificări ulterioare, precum și în scopul analizei riscurilor și pentru îmbunătățirea eficacității cadrului comun de gestionare a riscurilor menționat la articolul 5 alineatul (4) din Regulamentul (UE) 2018/1672.

                     (3)

                     Pentru a se răspunde situațiilor în care există mai mulți proprietari, destinatari sau destinatari preconizați, sau diferite tipuri de numerar, iar spațiul disponibil pe formularul de declarație sau pe formularul de declarație de informare nu este suficient, declaranților trebuie să li se impună să utilizeze foi suplimentare care să fie anexate la formular ca parte integrantă a acestuia. Pentru a se asigura o abordare armonizată în ceea ce privește aplicarea controalelor și prelucrarea, transmiterea și analizarea declarațiilor de către autoritățile competente din toate statele membre, este oportun să se stabilească modele pentru foile suplimentare.

                     (4)

                     Pentru ca autoritățile competente să transmită informațiile menționate la articolul 10 alineatul (3) din Regulamentul (UE) 2018/1672 autorităților competente din celelalte state membre și, după caz, Comisiei, Parchetului European și Europolului, atunci când aceștia au competența de a acționa, este oportun să se stabilească modelul de formular pentru transmiterea acestor informații. Scopul respectivului formular este de a asigura colectarea corectă și uniformă și transmiterea eficace a informațiilor obținute în temeiul articolului 5 alineatul (3), al articolului 6 alineatul (1) sau al articolului 6 alineatul (2) din Regulamentul (UE) 2018/1672, precum și a declarațiilor obținute în temeiul articolului 3 sau 4 din regulamentul respectiv, atunci când există indicii că numerarul are legătură cu o activitate infracțională. În plus, formularul trebuie să fie utilizat pentru transmiterea informațiilor de risc anonimizate și a rezultatelor analizei riscurilor, menționate la articolul 10 alineatul (1) litera (d) din regulamentul respectiv.

                     (5)

                     Datorită conținutului diferit al informațiilor care trebuie transmise și frecvenței diferite de transmitere, formularul trebuie să se compună din două părți. Prima parte a formularului este destinată transmiterii informațiilor în temeiul articolului 10 alineatul (1) literele (a), (b) și (c) din regulament. Ca parte integrantă a acestui formular rezervat administrației, în funcție de circumstanțele de fapt, autoritățile competente trebuie să transmită, de asemenea, o declarație din oficiu întocmită în conformitate cu articolul 5 alineatul (3), înregistrarea informațiilor în conformitate cu articolul 6 alineatul (1) sau cu articolul 6 alineatul (2) din Regulamentul (UE) 2018/1672, precum și declarațiile obținute în temeiul articolelor 3 și 4 din regulamentul citat, atunci când există indicii că numerarul are legătură cu o activitate infracțională. Pentru a asigura înregistrarea uniformă a informațiilor în temeiul articolului 6 alineatul (1) sau al articolului 6 alineatul (2) din regulament, autoritățile competente trebuie, de asemenea, să utilizeze aceleași formulare pentru a înregistra informațiile necesare. A doua parte a formularului este destinată transmiterii periodice a informațiilor de risc anonimizate și a rezultatelor analizei riscurilor în conformitate cu articolul 10 alineatul (1) litera (d) din Regulamentul (UE) 2018/1672.

                     (6)

                     Pentru a stabili transmiterea tehnică, prin mijloace electronice, a informațiilor menționate la articolul 9 alineatul (1) din Regulamentul (UE) 2018/1672, de la autoritățile competente ale fiecărui stat membru către unitatea de informații financiare a statului membru respectiv, este necesar să se stabilească norme tehnice pentru schimbul fluid de informații prin intermediul Sistemului de informații al vămilor (SIV) instituit în temeiul Regulamentului (CE) nr. 515/97 al Consiliului (3). Aceste norme vizează reducerea sarcinii administrative a statelor membre. Aceleași norme trebuie să se aplice și pentru transmiterea informațiilor menționate la articolul 10 alineatul (1) literele (a), (b) și (c) din Regulamentul (UE) 2018/1672. Transmiterea informațiilor de risc anonimizate și a rezultatelor analizei riscurilor, menționate la articolul 10 alineatul (1) litera (d) din Regulamentul (UE) 2018/1672, trebuie să fie efectuată și ea prin intermediul SIV, în conformitate cu Regulamentul (CE) nr. 515/97.

                     (7)

                     Este oportun să fie stabilite norme pentru a permite autorităților competente ale fiecărui stat membru să transmită Comisiei informații statistice anonimizate cu privire la declarațiile, controalele și infracțiunile menționate la articolul 18 alineatul (1) litera (c) din Regulamentul (UE) 2018/1672. În sensul Regulamentului (UE) 2018/1672, actul de a pune la dispoziția Comisiei informațiile relevante în format electronic se consideră un schimb suficient de informații, fără a mai fi necesară adoptarea formatului menționat la articolul 16 alineatul (1) litera (e) din Regulamentul (UE) 2018/1672.

                     (8)

                     Ținând cont de faptul că Regulamentul (UE) 2018/1672 urmează să se aplice începând cu 3 iunie 2021, prezentul regulament trebuie să se aplice de la aceeași dată.

                     (9)

                     Atunci când, în sensul prezentului regulament, este necesar să se prelucreze date cu caracter personal, această operațiune trebuie efectuată în conformitate cu legislația aplicabilă a Uniunii în materie de protecție a datelor cu caracter personal. Orice prelucrare a datelor cu caracter personal efectuată pe baza prezentului regulament face obiectul Regulamentelor (UE) 2016/679 (4) și (UE) 2018/1725 (5) ale Parlamentului European și ale Consiliului, în ceea ce privește prelucrarea de către autoritățile competente ale statelor membre, respectiv prelucrarea în cadrul SIV.

                     (10)

                     Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 și a emis un aviz la 12 februarie 2021.

                     (11)

                     Măsurile prevăzute în prezentul regulament sunt conforme cu avizul Comitetului pentru controlul numerarului instituit prin Regulamentul (UE) 2018/1672,

               ADOPTĂ PREZENTUL REGULAMENT:

            Articolul 1
            Formularul de declarație
            Formularul de declarație menționat la articolul 3 alineatul (3) din Regulamentul (UE) 2018/1672 („formularul de declarație”) trebuie să fie conform cu modelul prevăzut în partea 1 a anexei I la prezentul regulament și trebuie să fie completat în conformitate cu instrucțiunile de completare specificate în aceasta.

            Articolul 2
            Formularul de declarație de informare
            Formularul de declarație de informare menționat la articolul 4 alineatul (3) din Regulamentul (UE) 2018/1672 („formularul de declarație de informare”) trebuie să fie conform cu modelul prevăzut în partea 2 a anexei I la prezentul regulament și trebuie să fie completat în conformitate cu instrucțiunile de completare specificate în aceasta.

            Articolul 3
            Anexarea de foi suplimentare la formulare
            Atunci când spațiul disponibil pe formularul de declarație sau, după caz, pe formularul de declarație de informare, nu este suficient, se utilizează foi suplimentare în conformitate cu modelele prevăzute în partea 3, respectiv în partea 4 a anexei I. Dacă la un formular de declarație sau la un formular de declarație de informare se anexează foi suplimentare, acestea sunt considerate ca făcând parte integrantă din respectivul formular.

            Articolul 4
            Formulare rezervate administrației

               (1)   Autoritățile competente trebuie să utilizeze formularul rezervat administrației conform modelului prevăzut în partea 1 a anexei II la prezentul regulament pentru a înregistra și a transmite informațiile menționate la articolul 10 alineatul (1) literele (a), (b) și (c) din Regulamentul (UE) 2018/1672.

               (2)   În cazul în care obligația de declarare a numerarului însoțit prevăzută la articolul 3 din Regulamentul (UE) 2018/1672 sau obligația de informare cu privire la numerarul neînsoțit prevăzută la articolul 4 din același regulament nu a fost îndeplinită, iar, în temeiul articolului 5 alineatul (3) din regulamentul citat, autoritățile competente au obligația de a întocmi o declarație din oficiu, acestea trebuie să utilizeze modelul stabilit în partea 1 sau în partea 2 a anexei I la prezentul regulament și, dacă este necesar în conformitate cu articolul 3 din prezentul regulament, modelul stabilit în partea 3, respectiv în partea 4 din aceeași anexă. O declarație întocmită în temeiul prezentului alineat se anexează la formularul rezervat administrației menționat la alineatul (1) și se transmite împreună cu acesta.

               (3)   În cazul în care autoritățile competente depistează un purtător cu o sumă de numerar aflată sub pragul menționat la articolul 3 din Regulamentul (UE) 2018/1672 și există indicii că numerarul are legătură cu o activitate infracțională, autoritățile competente trebuie să utilizeze modelul stabilit în partea 1 a anexei I la prezentul regulament și, dacă este necesar în conformitate cu articolul 3 din prezentul regulament, modelul stabilit în partea 3 a aceleiași anexe pentru a înregistra aceste informații. Formularul conținând informațiile înregistrate în temeiul prezentului alineat se anexează la formularul rezervat administrației menționat la alineatul (1) și se transmite împreună cu acesta.

               (4)   În cazul în care autoritățile competente constată că o sumă de numerar neînsoțit aflată sub pragul menționat la articolul 4 din Regulamentul (UE) 2018/1672 intră sau iese din Uniune și că există indicii potrivit cărora numerarul are legătură cu o activitate infracțională, autoritățile competente trebuie să utilizeze modelul stabilit în partea 2 a anexei I la prezentul regulament și, dacă este necesar în conformitate cu articolul 3 din prezentul regulament, modelul stabilit în partea 4 a aceleiași anexe pentru a înregistra aceste informații. Formularul conținând informațiile înregistrate în temeiul prezentului alineat se anexează la formularul rezervat administrației menționat la alineatul (1) și se transmite împreună cu acesta.

               (5)   În cazul în care autoritățile competente constată că pentru o declarație obținută în temeiul articolului 3 sau 4 din Regulamentul (UE) 2018/1672 există indicii că numerarul are legătură cu o activitate infracțională, autoritățile competente trebuie să anexeze declarația la formularul rezervat administrației menționat la alineatul (1) și să o transmită împreună cu acesta.

               (6)   Autoritățile competente trebuie să utilizeze formularul rezervat administrației pentru transmiterea informațiilor de risc anonimizate și a rezultatelor analizei riscurilor, conform modelului prevăzut în partea 2 a anexei II la prezentul regulament, pentru a înregistra informațiile de risc anonimizate și rezultatele analizei riscurilor menționate la articolul 10 alineatul (1) litera (d) din Regulamentul (UE) 2018/1672.

            Articolul 5
            Schimbul de informații prin intermediul Sistemului de informații al vămilor

               (1)   Autoritățile competente trebuie să transmită informațiile înregistrate în conformitate cu articolul 3, articolul 4, articolul 5 alineatul (3) și articolul 6 din Regulamentul (UE) 2018/1672 către Sistemul de informații al vămilor (SIV) în oricare dintre următoarele moduri:

                           (a)

                           introducând manual informațiile prin interfața web pentru utilizatori a SIV;

                           (b)

                           exportând informațiile din sistemul sau sistemele naționale și importându-le în SIV utilizând formatul de date XML al SIV;

                           (c)

                           conectând sistemul sau sistemele naționale direct la SIV printr-o interfață „de la sistem la sistem” furnizată de SIV.

               (2)   Autoritățile competente trebuie să transmită informațiile menționate la articolul 9 alineatul (1) din Regulamentul (UE) 2018/1672 către unitatea de informații financiare a statului membru în care au fost obținute, prin transmiterea acestora către SIV în conformitate cu alineatul (1).

               (3)   Autoritățile competente trebuie să transmită informațiile menționate la articolul 10 alineatul (1) literele (a), (b) și (c) din Regulamentul (UE) 2018/1672 către celelalte state membre, prin transmiterea acestora către SIV în conformitate cu alineatul (1).

               (4)   Autoritățile competente trebuie să transmită informațiile de risc anonimizate și rezultatele analizei riscurilor menționate la articolul 10 alineatul (1) litera (d) din Regulamentul (UE) 2018/1672, pe cale electronică, prin intermediul SIV, către autoritățile competente din celelalte state membre.

               (5)   Autoritățile competente trebuie să pună la dispoziția destinatarilor menționați la articolul 10 alineatul (2) din Regulamentul (UE) 2018/1672 informațiile menționate la articolul 10 alineatul (1) din respectivul regulament, prin transmiterea acestora către SIV în conformitate cu alineatul (3), respectiv alineatul (4) de la prezentul articol, în cazul în care există indicii că numerarul are legătură cu o activitate infracțională care ar putea afecta interesele financiare ale Uniunii.

               (6)   Data transmiterii electronice în conformitate cu alineatele (1), (2), (3) și (4) de la prezentul articol este considerată a fi data transmiterii informațiilor în sensul articolului 9 alineatul (3) și al articolului 10 alineatele (4) și (5) din Regulamentul (UE) 2018/1672.

            Articolul 6
            Informațiile statistice anonimizate

               (1)   Sursa datelor pentru informațiile statistice anonimizate sunt declarațiile, declarațiile de informare, declarațiile din oficiu în conformitate cu articolul 5 alineatul (3) din Regulamentul (UE) 2018/1672, înregistrările în conformitate cu articolul 6 din regulamentul respectiv și orice alte informații disponibile în SIV.

               (2)   Transmiterea informațiilor către SIV într-un mod care să le pună la dispoziția Comisiei este considerată transmitere a informațiilor relevante, astfel cum se prevede la articolul 18 alineatul (1) litera (c) din Regulamentul (UE) 2018/1672.

               (3)   Statele membre se asigură că au transmis către SIV informații cu privire la toate declarațiile, controalele și infracțiunile din perioada de referință în cauză și notifică imediat Comisia în cazul în care datele din SIV fac obiectul unei revizuiri.

            Articolul 7
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 3 iunie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 284, 12.11.2018, p. 6.

            (2)  Directiva (UE) 2015/849 a Parlamentului European și a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a Regulamentului (UE) nr. 648/2012 al Parlamentului European și al Consiliului și de abrogare a Directivei 2005/60/CE a Parlamentului European și a Consiliului și a Directivei 2006/70/CE a Comisiei (JO L 141, 5.6.2015, p. 73).

            (3)  Regulamentul (CE) nr. 515/97 al Consiliului din 13 martie 1997 privind asistența reciprocă între autoritățile administrative ale statelor membre și cooperarea dintre acestea și Comisie în vederea asigurării aplicării corespunzătoare a legislației din domeniile vamal și agricol (JO L 82, 22.3.1997, p. 1).

            (4)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

            (5)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

            ANEXA I
            PARTEA 1

                  INSTRUCȚIUNI DE COMPLETARE

                           INFORMAȚII GENERALE

                        Obligația de declarare a numerarului la intrarea sau la ieșirea din UE face parte din strategia UE de prevenire a spălării banilor și de combatere a finanțării terorismului. Prezentul formular de declarație trebuie completat atunci când o persoană intră sau iese din UE având asupra sa numerar în valoare de 10 000 EUR sau mai mult (sau echivalentul în alte valute) [articolul 3 din Regulamentul (UE) 2018/1672 al Parlamentului European și al Consiliului].
                        Dacă se furnizează informații incorecte sau incomplete sau dacă numerarul nu este pus la dispoziție pentru control, se consideră că purtătorul nu și-a îndeplinit obligațiile și este pasibil de sancțiuni în temeiul legislației naționale aplicabile.
                        Informațiile și datele cu caracter personal sunt înregistrate și prelucrate de autoritățile competente și sunt puse la dispoziția unității de informații financiare (UIF) în conformitate cu articolul 9 din Regulamentul (UE) 2018/1672. În cazurile menționate la articolele 10 și 11 din același regulament, datele vor fi puse și la dispoziția autorităților menționate la articolele citate. Autoritățile competente ale statului membru în care este depusă declarația acționează în calitate de operatori ai datelor cu caracter personal obținute și vor păstra datele personale colectate timp de cinci ani, în mod implicit, în conformitate cu articolul 13 din Regulamentul (UE) 2018/1672. Prelucrarea datelor cu caracter personal are loc numai în scopul prevenirii și combaterii activităților infracționale. Pentru informații complete, inclusiv cu privire la drepturile dvs., consultați declarația de confidențialitate și/sau linkul anexate către informațiile online oferite de statele membre referitor la protecția datelor.

                           EXPLICAREA TERMENILOR UTILIZAȚI ÎN CONFORMITATE CU REGULAMENTUL (UE) 2018/1672

                              Purtător
                            înseamnă orice persoană fizică care intră sau iese din UE și transportă numerar asupra sa, în bagaje sau în mijlocul său de transport.

                              Valută
                            înseamnă bancnote și monede care se află în circulație ca mijloc de schimb sau care s-au aflat în circulație ca mijloc de schimb și pot fi încă schimbate, prin intermediul unor instituții financiare sau bănci centrale, cu bancnote și monede aflate în circulație ca mijloc de schimb.

                              Instrumente negociabile la purtător
                            înseamnă instrumente, altele decât valuta, care dau dreptul deținătorilor lor de a solicita o valoare financiară la prezentarea instrumentelor fără a fi nevoie să își dovedească identitatea sau dreptul lor la această valoare. Respectivele instrumente sunt:

                                    (a)

                                    cecurile de călătorie [și]

                                    (b)

                                    cecurile, biletele la ordin sau mandatele poștale, care sunt fie la purtător, semnate, dar cu numele beneficiarului omis, andosate fără restricții, întocmite pe numele unui beneficiar fictiv, fie întocmite într-o astfel de formă încât proprietatea asupra acestora se transferă în momentul transmiterii.

                              Mărfuri utilizate ca rezerve de valoare cu un grad ridicat de lichiditate

                                    (a)

                                    monede cu un conținut de aur de cel puțin 90 % [și]

                                    (b)

                                    lingouri, cum ar fi barele, pepitele sau bulgării, cu un conținut de aur de cel puțin 99,5 %.

                        •

                           Toate câmpurile din formular sunt obligatorii și trebuie completate. Câmpurile din formular marcate cu un asterisc (*) trebuie completate atunci când informațiile corespunzătoare sunt aplicabile sau disponibile.

                        •

                           Toate părțile în alb trebuie completate cu majuscule și cu cerneală de culoare închisă. Formularele nu trebuie să conțină tăieturi în text, cuvinte suprascrise sau alte modificări.

                        •

                           Părțile care poartă mențiunea „rezervat administrației” trebuie să rămână necompletate.

                        •

                           Codul numeric personal (adică numărul personal de identificare fiscală, numărul personal de asigurare socială sau un număr unic similar de identificare personală), adresa, codul poștal, numărul de telefon și adresa de e-mail trebuie să fie completate, dacă sunt aplicabile. Dacă nu sunt aplicabile, indicați „N/A”.

                        •

                           Numărul de înregistrare în scopuri de TVA (taxa pe valoarea adăugată) și numărul de înregistrare și identificare a operatorilor economici (numărul EORI, care este un număr unic pe întreg teritoriul UE, atribuit de o autoritate vamală dintr-un stat membru operatorilor economici implicați în activități vamale) trebuie să fie completate dacă sunt disponibile. Dacă nu sunt disponibile, indicați „N/A”.

                        •

                           În cazul în care purtătorul nu cunoaște informațiile, indicați „necunoscut”.

                        •

                           Formularul trebuie să fie completat în una dintre limbile oficiale ale UE acceptate de autoritățile competente ale statului membru în care se face declarația.

                  Secțiunea 1: Intrarea sau ieșirea din UE

            Bifați caseta corespunzătoare pentru a indica dacă purtătorul intră sau iese din UE. Declarația la intrare și la ieșire este necesară și în cazul în care se tranzitează UE.

                  Secțiunea 2: Datele purtătorului de numerar

            În această secțiune trebuie completate datele personale ale purtătorului, astfel cum apar în documentul de identitate al purtătorului.
            În cazul în care purtătorul de numerar nu are capacitatea juridică de a semna declarația, aceasta este depusă de reprezentantul legal al purtătorului.

                  Secțiunea 3: Informații privind transportul

            Trebuie să fie furnizate informații despre țara de plecare inițială, țara de destinație finală și mijloacele de transport. Trebuie să fie furnizate informații privind țara sau țările de tranzit prin care purtătorul transferă numerar și informații privind societatea de transport, dacă este cazul.

                        —

                        Bifați caseta „Aerian” dacă intrați sau ieșiți din UE cu avionul. Trebuie specificat tipul de aeronavă (zbor comercial, avion privat, altele). Numărul zborului sau numărul de înmatriculare al aeronavei (în cazul unui avion privat) trebuie specificat în câmpul „Numărul de referință”.

                        —

                        Bifați caseta „Maritim/Fluvial” dacă intrați sau ieșiți din UE pe cale maritimă sau fluvială. Trebuie specificat tipul de navă (navă comercială, iaht sau altele). Numele navei trebuie specificat în câmpul „Numărul de referință”, iar informațiile privind linia maritimă trebuie specificate în câmpul „Societatea de transport”.

                        —

                        Bifați caseta „Rutier” dacă intrați sau ieșiți din UE cu orice fel de vehicul rutier motorizat. Trebuie specificat tipul de transport rutier (camion, autoturism, autobuz, altele). Codul de țară și plăcuța de înmatriculare a vehiculului trebuie specificate în câmpul „Numărul de referință”.

                        —

                        Bifați caseta „Feroviar” dacă intrați sau ieșiți din UE cu trenul. Numărul trenului trebuie să fie specificat în câmpul „Numărul de referință”, iar compania feroviară trebuie specificată în câmpul „Societatea de transport”.

                        —

                        Bifați caseta „Altele” dacă nu se utilizează niciunul dintre modurile de transport de mai sus și specificați tipul de transport (de exemplu, trafic pietonal, bicicletă).

                  Secțiunea 4: Informații cu privire la numerar

            În această secțiune trebuie completată suma totală de numerar transportată de purtător. Termenul „numerar” este definit la rubrica „Informații generale”. Trebuie completată cel puțin una dintre opțiuni [(i) valută; (ii) instrumente negociabile la purtător sau (iii) mărfuri utilizate ca rezerve de valoare cu un grad ridicat de lichiditate].
            Dacă nu există spațiu suficient pe formularul de declarație, trebuie utilizate foile suplimentare pentru furnizarea informațiilor cu privire la numerar. Toate informațiile furnizate constituie o declarație unică, iar toate foile suplimentare trebuie să fie numerotate și semnate.

                  Secțiunea 5: Proveniența economică și utilizarea preconizată a numerarului

               Subsecțiunea 5.A trebuie completată întotdeauna pentru a indica proveniența economică relevantă, dacă purtătorul este proprietar unic sau dacă există numai un singur proprietar.

               Subsecțiunea 5.B trebuie completată întotdeauna pentru a indica utilizarea preconizată a numerarului, dacă purtătorul este, de asemenea, proprietar unic și destinatar unic preconizat sau în cazul în care există numai un singur destinatar.
            Este posibilă selectarea mai multor opțiuni în fiecare subsecțiune. Dacă niciuna dintre opțiuni nu este aplicabilă, bifați caseta „altele” și specificați detaliile.
            Dacă există mai mulți proprietari sau mai mulți destinatari preconizați, informațiile relevante despre proveniența economică și utilizarea preconizată a numerarului referitoare la proprietari și/sau la destinatarii preconizați trebuie să fie completate pe foi suplimentare, după cum se menționează mai jos. În acest caz, bifați caseta „altele” și specificați „foi suplimentare”.

                  Secțiunea 6: Proprietarul numerarului

               Un singur proprietar

            Dacă purtătorul este proprietarul unic al numerarului, bifați caseta corespunzătoare și treceți la secțiunea 7.
            Dacă purtătorul nu este proprietar unic, specificați dacă proprietarul unic este o altă persoană fizică sau o persoană juridică și bifați caseta corespunzătoare. Trebuie să completați datele în subsecțiunea 6.A (pentru o persoană fizică) sau în subsecțiunea 6.B (pentru o persoană juridică) și să treceți apoi la secțiunea 7. Dacă purtătorul este o persoană fizică, datele personale trebuie completate așa cum apar în actul său de identitate.

               Mai mulți proprietari

            Dacă există mai mulți proprietari, în caseta corespunzătoare trebuie completat numărul total al acestora. Pentru fiecare proprietar, trebuie completate foi suplimentare separate care să indice datele acestuia, suma de numerar deținută și proveniența sa economică, precum și utilizarea preconizată a acesteia. Dacă purtătorul este unul dintre proprietari, trebuie completată o foaie suplimentară și pentru acesta, menționându-se atât suma de numerar deținută de purtător și proveniența sa economică, cât și utilizarea preconizată a acesteia. Toate informațiile furnizate constituie o declarație unică, iar toate foile suplimentare trebuie să fie numerotate și semnate.

                  Secțiunea 7: Destinatarul preconizat al numerarului

               Un singur destinatar preconizat

            Indicați dacă purtătorul este destinatarul unic preconizat al numerarului. În caz afirmativ, bifați caseta corespunzătoare și treceți la secțiunea 8.
            Dacă purtătorul nu este destinatarul unic preconizat, bifați caseta corespunzătoare pentru a specifica dacă destinatarul unic preconizat este o altă persoană fizică sau o persoană juridică. Trebuie să completați informațiile în subsecțiunea 7.A (pentru o persoană fizică) sau în subsecțiunea 7.B (pentru o persoană juridică) și să treceți apoi la secțiunea 8. În cazul unei persoane fizice, datele cu caracter personal trebuie completate așa cum apar în actul său de identitate.

               Mai mulți destinatari preconizați

            Dacă există mai mulți destinatari preconizați, în caseta corespunzătoare trebuie completat numărul total al destinatarilor preconizați. Pentru fiecare destinatar preconizat, trebuie completate foi suplimentare separate care să indice datele fiecărui destinatar preconizat, suma de numerar care urmează să fie primită și utilizarea preconizată a acesteia. Dacă purtătorul este unul dintre destinatarii preconizați, trebuie completată o foaie suplimentară și pentru acesta, menționându-se atât suma de numerar primită de purtător, cât și utilizarea preconizată a acesteia. Toate informațiile furnizate constituie o declarație unică, iar toate foile suplimentare trebuie să fie numerotate și semnate.

                  Secțiunea 8: Semnătura

            Introduceți data, locul și numele și semnați formularul de declarație. Indicați numărul total de foi suplimentare utilizate. Dacă nu ați utilizat foi suplimentare, indicați zero (0). Purtătorul poate bifa caseta corespunzătoare pentru a solicita o copie vizată a declarației.
            PARTEA 2

                  INSTRUCȚIUNI DE COMPLETARE

                           INFORMAȚII GENERALE

                        Obligația de a face o declarație de informare cu privire la numerar la intrarea sau la ieșirea din UE face parte din strategia UE de prevenire a spălării banilor și de combatere a finanțării terorismului. Formularul de declarație de informare trebuie completat în cazul în care o sumă de numerar neînsoțit în valoare de 10 000 EUR sau mai mult (sau echivalentul în alte valute) intră sau iese din UE, iar autoritățile competente ale statului membru prin care numerarul intră sau iese din UE impun expeditorului sau destinatarului numerarului, sau unui reprezentant al acestora, după caz, să facă o declarație de informare într-un termen de 30 de zile [articolul 4 din Regulamentul (UE) 2018/1672 al Parlamentului European și al Consiliului].
                        Dacă declarația de informare nu este făcută în termen de 30 de zile, sau dacă se furnizează informații incorecte sau incomplete, sau dacă numerarul nu este pus la dispoziție pentru control, se consideră că declarantul nu și-a îndeplinit obligațiile și este pasibil de sancțiuni în temeiul legislației naționale aplicabile.
                        Informațiile și datele cu caracter personal sunt înregistrate și prelucrate de autoritățile competente și sunt puse la dispoziția unității de informații financiare (UIF) în conformitate cu articolul 9 din Regulamentul (UE) 2018/1672. În cazurile menționate la articolele 10 și 11 din același regulament, datele vor fi puse și la dispoziția autorităților menționate la articolele citate. Autoritățile competente ale statului membru în care este depusă declarația de informare acționează în calitate de operatori ai datelor cu caracter personal obținute și vor păstra datele personale colectate timp de cinci ani, în mod implicit, în conformitate cu articolul 13 din Regulamentul (UE) 2018/1672. Prelucrarea datelor cu caracter personal are loc numai în scopul prevenirii și combaterii activităților infracționale. Pentru informații complete, inclusiv cu privire la drepturile dvs., consultați declarația de confidențialitate și/sau linkul anexate către informațiile online oferite de statele membre referitor la protecția datelor.

                           EXPLICAREA TERMENILOR UTILIZAȚI ÎN CONFORMITATE CU REGULAMENTUL (UE) 2018/1672

                              Valută
                            înseamnă bancnote și monede care se află în circulație ca mijloc de schimb sau care s-au aflat în circulație ca mijloc de schimb și pot fi încă schimbate, prin intermediul unor instituții financiare sau bănci centrale, cu bancnote și monede aflate în circulație ca mijloc de schimb.

                           Instrumente negociabile la purtător înseamnă instrumente, altele decât valuta, care dau dreptul deținătorilor lor de a solicita o valoare financiară la prezentarea instrumentelor fără a fi nevoie să își dovedească identitatea sau dreptul lor la această valoare. Respectivele instrumente sunt:

                                    (a)

                                    cecurile de călătorie [și]

                                    (b)

                                    cecurile, biletele la ordin sau mandatele poștale, care sunt fie la purtător, semnate, dar cu numele beneficiarului omis, andosate fără restricții, întocmite pe numele unui beneficiar fictiv, fie întocmite într-o astfel de formă încât proprietatea asupra acestora se transferă în momentul transmiterii.

                              Mărfuri utilizate ca rezerve de valoare cu un grad ridicat de lichiditate

                                    (a)

                                    monede cu un conținut de aur de cel puțin 90 % [și]

                                    (b)

                                    lingouri, cum ar fi barele, pepitele sau bulgării, cu un conținut de aur de cel puțin 99,5 %.

                        •

                           Toate câmpurile din formular sunt obligatorii și trebuie completate. Câmpurile din formular marcate cu un asterisc (*) trebuie completate atunci când informațiile corespunzătoare sunt aplicabile sau disponibile.

                        •

                           Toate părțile în alb trebuie completate cu majuscule și cu cerneală de culoare închisă. Formularele nu trebuie să conțină tăieturi în text, cuvinte suprascrise sau alte modificări.

                        •

                           Părțile care poartă mențiunea „rezervat administrației” trebuie să rămână necompletate.

                        •

                           Codul numeric personal (adică numărul personal de identificare fiscală, numărul personal de asigurare socială sau un număr unic similar de identificare personală), adresa, codul poștal, numărul de telefon și adresa de e-mail trebuie să fie completate, dacă sunt aplicabile. Dacă nu sunt aplicabile, indicați „N/A”.

                        •

                           Numărul de înregistrare în scopuri de TVA (taxa pe valoarea adăugată) și numărul de înregistrare și identificare a operatorilor economici (numărul EORI, care este un număr unic pe întreg teritoriul UE, atribuit de o autoritate vamală dintr-un stat membru operatorilor economici implicați în activități vamale) trebuie să fie completate dacă sunt disponibile. Dacă nu sunt disponibile, indicați „N/A”.

                        •

                           În cazul în care declarantul nu cunoaște informațiile, indicați „necunoscut”.

                        •

                           Formularul trebuie să fie completat în una dintre limbile oficiale ale UE acceptate de autoritățile competente ale statului membru în care se face declarația.

                  Secțiunea 1: Intrarea sau ieșirea din UE

            Bifați caseta corespunzătoare pentru a indica dacă numerarul intră sau iese din UE.

                  Secțiunea 2: Datele declarantului

            În această secțiune trebuie completate datele personale ale declarantului, astfel cum apar în documentul său de identitate.
            În cazul în care declarantul nu are capacitatea juridică de a semna declarația de informare, aceasta este depusă de reprezentantul său legal.

                  Secțiunea 3: Informații cu privire la numerar

            În această secțiune trebuie completată valoarea totală a numerarului pentru care s-a solicitat declarația de informare. Termenul „numerar” este definit la rubrica „Informații generale”. Trebuie completată cel puțin una dintre opțiuni [(i) valută; (ii) instrumente negociabile la purtător sau (iii) mărfuri utilizate ca rezerve de valoare cu un grad ridicat de lichiditate].
            Dacă nu există spațiu suficient pe formularul de declarație de informare, trebuie utilizate foile suplimentare pentru furnizarea informațiilor cu privire la numerar. Toate informațiile furnizate constituie o declarație unică de informare, iar toate foile suplimentare trebuie să fie numerotate și semnate.

                  Secțiunea 4: Relația cu numerarul neînsoțit

            Bifați casetele relevante pentru a identifica statutul declarantului și relația acestuia cu numerarul. Sunt posibile mai multe opțiuni.

                  Secțiunea 5: Expeditorul numerarului

            În această secțiune trebuie incluse informațiile privind expeditorul numerarului, în cazul în care declarantul nu este expeditorul numerarului. Bifați caseta corespunzătoare pentru a indica dacă expeditorul este o persoană fizică sau o persoană juridică. Informațiile privind expeditorul trebuie completate în subsecțiunea 5.A (pentru persoanele fizice) sau în subsecțiunea 5.B (pentru persoanele juridice). Dacă expeditorul este o persoană fizică, datele personale trebuie completate așa cum apar în actul său de identitate.

                  Secțiunea 6: Destinatarul sau destinatarul preconizat al numerarului

               Un singur destinatar

            În cazul în care declarantul nu este destinatarul unic al numerarului, în această secțiune trebuie incluse informații privind destinatarul sau destinatarul preconizat al numerarului.
            Bifați caseta corespunzătoare pentru a indica dacă există un destinatar unic al numerarului și dacă acesta este o persoană fizică sau o persoană juridică. Datele destinatarului unic trebuie completate în subsecțiunea 6.A (pentru persoanele fizice) sau în subsecțiunea 6.B (pentru persoanele juridice). Dacă destinatarul sau destinatarul preconizat este o persoană fizică, datele personale trebuie completate așa cum apar în actul său de identitate.

               Mai mulți destinatari sau destinatari preconizați

            Dacă există mai mulți destinatari sau destinatari preconizați, în caseta corespunzătoare trebuie completat numărul total al destinatarilor sau al destinatarilor preconizați. Pentru fiecare destinatar sau destinatar preconizat suplimentar, trebuie completate foi suplimentare separate care să indice datele acestora, suma de numerar care urmează să fie primită și utilizarea preconizată a acesteia. Toate informațiile furnizate constituie o declarație unică de informare, iar toate foile suplimentare trebuie să fie numerotate și semnate.

                  Secțiunea 7: Proprietarul numerarului

               Un singur proprietar

            În cazul în care proprietarul unic al numerarului nu este expeditorul sau destinatarul unic al numerarului, datele proprietarului unic trebuie incluse în această secțiune.
            Bifați caseta corespunzătoare pentru a indica dacă există un proprietar unic al numerarului și dacă proprietarul unic este o persoană fizică sau o persoană juridică. Datele proprietarului unic trebuie completate în subsecțiunea 7.A (pentru persoanele fizice) sau în subsecțiunea 7.B (pentru persoanele juridice). Dacă proprietarul este o persoană fizică, datele personale trebuie completate așa cum apar în actul său de identitate.

               Mai mulți proprietari

            Dacă există mai mulți proprietari, în caseta corespunzătoare trebuie completat numărul total al acestora. Pentru fiecare proprietar suplimentar, trebuie completate foi suplimentare separate care să indice datele acestuia, suma de numerar deținută, proveniența sa economică și utilizarea preconizată a acesteia. Toate informațiile furnizate constituie o declarație unică de informare, iar toate foile suplimentare trebuie să fie numerotate și semnate.

                  Secțiunea 8: Proveniența economică și utilizarea preconizată a numerarului

               Subsecțiunea 8.A trebuie completată întotdeauna, în cazul în care există un proprietar unic, pentru a se indica proveniența economică relevantă.

               Subsecțiunea 8.B trebuie completată întotdeauna, în cazul în care există un destinatar unic, pentru a se indica utilizarea preconizată a numerarului.
            Este posibilă selectarea mai multor opțiuni în fiecare subsecțiune. Dacă niciuna dintre opțiuni nu este aplicabilă, bifați caseta „altele” și specificați detaliile.
            Dacă există mai mulți proprietari sau mai mulți destinatari (sau destinatari preconizați), informațiile despre proveniența economică și utilizarea preconizată a numerarului de către proprietari și/sau destinatari (sau destinatari preconizați) trebuie să fie completate pe foi suplimentare, după cum se menționează mai sus. În acest caz, bifați caseta „altele” și specificați „foi suplimentare”.

                  Secțiunea 9: Semnătura

            Introduceți data, locul și numele și semnați declarația de informare. Indicați numărul total de foi suplimentare utilizate. Dacă nu ați utilizat foi suplimentare, indicați zero (0). Declarantul poate bifa caseta corespunzătoare pentru a solicita o copie vizată a declarației de informare.
            PARTEA 3

                  INSTRUCȚIUNI DE COMPLETARE

               Informații generale

            Instrucțiunile de completare a formularului de declarație de numerar se aplică și aici.

                  Secțiunea A: Numărul foii suplimentare

            Foile suplimentare trebuie numerotate cu numere consecutive (adică 1 pe prima foaie suplimentară utilizată, 2 pe cea de-a doua etc.).
            Indicați numărul total de foi suplimentare utilizate pe cea de-a doua pagină a formularului de declarație de numerar.

                  Secțiunea B: Informații privind foaia suplimentară

            Precizați motivul completării foii suplimentare. Trebuie bifată o singură opțiune. Dacă sunt aplicabile mai multe opțiuni, utilizați câte o foaie suplimentară separată pentru fiecare opțiune.

                           B.1: Continuare a „Informațiilor cu privire la numerar”: Selectați această opțiune numai atunci când spațiul disponibil în secțiunea 4 „Informații cu privire la numerar” a formularului de declarație nu este suficient pentru declararea întregii sume de numerar. Completați secțiunea C și omiteți secțiunile D și E.

                           B.2: Purtătorul este proprietarul și destinatarul preconizat al unei părți din numerar: Selectați atunci când purtătorul este, de asemenea, proprietarul și destinatarul preconizat al unei părți din numerar. Pentru fiecare alt proprietar și destinatar preconizat, trebuie completată o foaie suplimentară separată.
                        Indicați în secțiunea C suma de numerar deținută și suma de numerar care urmează să fie primită.
                        Indicați în subsecțiunile D.1 și D.2 proveniența economică și utilizarea preconizată a numerarului deținut de purtător.

                           B.3: Purtătorul este proprietarul unei părți din numerar: Selectați atunci când purtătorul este și proprietarul unei părți din numerar. Pentru fiecare alt proprietar, trebuie completată o foaie suplimentară separată.
                        Indicați în secțiunea C suma de numerar deținută de purtător.
                        Indicați în subsecțiunile D.1 și D.2 proveniența economică și utilizarea preconizată a numerarului deținut de purtător.

                           B.4: Purtătorul este destinatarul preconizat al unei părți din numerar Selectați atunci când purtătorul este și destinatarul preconizat al unei părți din numerar. Pentru fiecare alt destinatar preconizat, trebuie completată o foaie suplimentară separată.
                        Indicați în secțiunea C suma de numerar care urmează să fie primită de purtător.
                        Indicați în subsecțiunea D.2 utilizarea preconizată a numerarului care urmează să fie primit de purtător.

                           B.5: Proprietar care este și destinatarul preconizat al unei părți din numerar (altul decât purtătorul): Selectați atunci când există mai mulți proprietari, iar fiecare proprietar este și destinatarul preconizat al numerarului. Pentru fiecare alt proprietar care este și destinatarul preconizat al numerarului, trebuie completată o foaie suplimentară separată.
                        Indicați în secțiunea C suma de numerar care este deținută și urmează să fie primită de proprietar, care este și destinatarul preconizat.
                        Indicați în subsecțiunile D.1 și D.2 proveniența economică și utilizarea preconizată a numerarului deținut de proprietar care este și destinatarul preconizat.
                        Datele proprietarului care este și destinatarul preconizat trebuie completate în subsecțiunea E.1 dacă acesta este o persoană fizică și în subsecțiunea E.2 dacă acesta este o persoană juridică.

                           B.6: Proprietar al unei părți din numerar (altul decât purtătorul): Selectați atunci când există mai mulți proprietari. Pentru fiecare alt proprietar, trebuie completată o foaie suplimentară separată.
                        Indicați în secțiunea C partea din numerar deținută de proprietar.
                        Indicați în subsecțiunile D.1 și D.2 proveniența economică și utilizarea preconizată a numerarului deținut de proprietar.
                        Datele proprietarului trebuie completate în subsecțiunea E.1 dacă acesta este o persoană fizică și în subsecțiunea E.2 dacă acesta este o persoană juridică.

                           B.7: Destinatar preconizat al unei părți din numerar (altul decât purtătorul): Selectați atunci când există mai mulți destinatari preconizați. Pentru fiecare destinatar preconizat, trebuie completată o foaie suplimentară separată.
                        Indicați în secțiunea C suma de numerar care urmează să fie primită de destinatarul preconizat.
                        Indicați în subsecțiunea D.2 utilizarea preconizată a numerarului care urmează să fie primit de destinatarul preconizat.
                        Datele destinatarului preconizat trebuie completate în subsecțiunea E.1 dacă acesta este o persoană fizică și în subsecțiunea E.2 dacă acesta este o persoană juridică.

                  Secțiunea C: Informații cu privire la numerar

            Termenul „numerar” este explicat la rubrica „Informații generale” din secțiunea „Instrucțiuni de completare” a declarației de numerar.

                  Secțiunea D: Proveniența economică și utilizarea preconizată a numerarului

            Bifați casetele corespunzătoare pentru a indica proveniența economică și utilizarea preconizată a numerarului relevante, astfel cum se indică în secțiunea B. Puteți selecta mai multe opțiuni. Dacă niciuna dintre opțiuni nu este aplicabilă, bifați caseta „altele” și completați informațiile.

                  Secțiunea E: Persoane implicate

            Introduceți datele personale ale persoanelor implicate. Persoanele respective pot fi persoane fizice sau persoane juridice. Trebuie să bifați caseta corespunzătoare și să completați datele.

                  Secțiunea F: Semnătura

            Precizați data, locul și numele, semnați și anexați foaia suplimentară la formularul principal de declarație de numerar. Toate informațiile furnizate constituie o declarație unică.
            PARTEA 4

                  INSTRUCȚIUNI DE COMPLETARE

               Informații generale

            Instrucțiunile de completare a formularului de declarație de informare cu privire la numerar se aplică și aici.

                  Secțiunea A: Numărul foii suplimentare

            Foile suplimentare trebuie numerotate cu numere consecutive (adică 1 pe prima foaie suplimentară, 2 pe cea de-a doua etc.).
            Indicați numărul total de foi suplimentare utilizate pe cea de-a doua pagină a formularului de declarație de informare cu privire la numerar.

                  Secțiunea B: Informații privind foaia suplimentară

            Precizați motivul completării foii suplimentare. Trebuie bifată o singură opțiune. Dacă sunt aplicabile mai multe opțiuni, utilizați câte o foaie suplimentară separată pentru fiecare opțiune.

                           B.1: Continuare a „Informațiilor cu privire la numerar”: Selectați această opțiune numai atunci când spațiul disponibil în secțiunea 3 „Informații cu privire la numerar” a formularului de declarație de informare nu este suficient pentru întreaga cantitate de numerar. Completați secțiunea C și omiteți secțiunile D și E.

                           B.2: Expeditor și proprietar al unei părți din numerar: Selectați atunci când există mai mulți proprietari ai numerarului, iar unul dintre ei este și expeditorul numerarului. Pentru fiecare proprietar, trebuie completată o foaie suplimentară separată.
                        Indicați în secțiunea C suma de numerar deținută de expeditor.
                        Indicați în subsecțiunile D.1 și D.2 proveniența economică și utilizarea preconizată a sumei de numerar deținute de expeditor.

                           B.3: Destinatar unic și proprietar al unei părți din numerar: Selectați atunci când există mai mulți proprietari, iar unul dintre ei este și destinatarul unic al numerarului. Pentru fiecare proprietar suplimentar, trebuie completată o foaie suplimentară separată.
                        Indicați în secțiunea C suma de numerar deținută de destinatarul unic.
                        Indicați în subsecțiunile D.1 și D.2 proveniența economică și utilizarea preconizată a numerarului deținut de destinatarul unic.

                        B.4: Destinatar sau destinatar preconizat care deține o parte din numerar: Selectați atunci când există mai mulți proprietari, care sunt și destinatari (sau destinatari preconizați) ai numerarului. Pentru fiecare proprietar și/sau destinatar (sau destinatar preconizat) suplimentar, trebuie completată o foaie suplimentară separată.
                        Indicați în secțiunea C suma de numerar care este deținută și urmează să fie primită de destinatar.
                        Indicați în subsecțiunile D.1 și D.2 proveniența economică și utilizarea preconizată a numerarului deținut de proprietar și destinatar (sau destinatar preconizat).
                        Datele proprietarului care este și destinatar (sau destinatar preconizat) trebuie completate în subsecțiunea E.1 dacă acesta este o persoană fizică și în subsecțiunea E.2 dacă acesta este o persoană juridică.

                        B.5: Proprietar al unei părți din numerar: Selectați atunci când există mai mulți proprietari. Pentru fiecare proprietar, trebuie completată o foaie suplimentară separată.
                        Indicați în secțiunea C suma de numerar deținută de proprietar.
                        Indicați în subsecțiunile D.1 și D.2 proveniența economică și utilizarea preconizată a numerarului deținut de proprietar.
                        Datele proprietarului trebuie completate în subsecțiunea E.1 dacă acesta este o persoană fizică și în subsecțiunea E.2 dacă acesta este o persoană juridică.

                        B.6: Destinatar sau destinatar preconizat al unei părți din numerar: Selectați atunci când există mai mulți destinatari (sau destinatari preconizați). Pentru fiecare destinatar (sau destinatar preconizat), trebuie completată o foaie suplimentară separată.
                        Indicați în secțiunea C partea din numerar care urmează să fie primită de destinatar (sau de destinatarul preconizat).
                        Indicați în subsecțiunea D.2 utilizarea preconizată a numerarului care urmează să fie primit de destinatar (sau de destinatarul preconizat).
                        Datele destinatarului preconizat trebuie completate în subsecțiunea E.1 dacă acesta este o persoană fizică și în subsecțiunea E.2 dacă acesta este o persoană juridică.

                  Secțiunea C: Informații cu privire la numerar

            Termenul „numerar” este explicat la rubrica „Informații generale” din secțiunea „Instrucțiuni de completare” a declarației de informare cu privire la numerar.

                  Secțiunea D: Proveniența economică și utilizarea preconizată a numerarului

            Bifați casetele corespunzătoare pentru a indica proveniența economică și utilizarea preconizată a numerarului relevante, astfel cum se indică în secțiunea B. Puteți selecta mai multe opțiuni. Dacă niciuna dintre opțiuni nu este aplicabilă, bifați caseta „altele” și completați informațiile.

                  Secțiunea E: Persoane implicate

            Introduceți datele personale ale persoanelor implicate. Persoanele respective pot fi persoane fizice sau persoane juridice. Trebuie să bifați caseta corespunzătoare și să completați datele.

                  Secțiunea F: Semnătura

            Precizați data, locul și numele, semnați și anexați foaia suplimentară la formularul principal de declarație de informare cu privire la numerar. Toate informațiile furnizate constituie o declarație de informare unică.

            ANEXA II
            PARTEA 1

            PARTEA 2

               Formular pentru schimbul informațiilor de risc anonimizate și al rezultatelor analizei riscurilor în conformitate cu articolul 10 alineatul (1) litera (d) din Regulamentul (UE) 2018/1672

                  INSTRUCȚIUNI DE COMPLETARE

            Prezentul formular trebuie completat și transmis la fiecare șase luni, în conformitate cu articolul 10 alineatul (1) litera (d) și cu articolul 10 alineatul (5) din Regulamentul (UE) 2018/1672 privind controlul numerarului care intră sau iese din Uniune. El trebuie să includă informații pe care statul membru le consideră apte să conducă la concluzii importante sau să aducă o valoare adăugată semnificativă în materie de gestionare a riscurilor și în cazurile în care amenințarea poate prezenta un risc ridicat în alte părți ale UE.

                  Partea A

            Indicați statul membru care trimite informațiile, autoritatea competentă relevantă și adresa de e-mail.
            Furnizați numărul de referință în următorul format: Stat membru, an, A (pentru primul semestru) sau B (pentru al doilea semestru).
            Completați data și perioada de referință.
            Indicați dacă statul membru partajează informații de risc anonimizate și rezultate ale analizei riscurilor pentru perioada de referință. În caz contrar, numai partea A trebuie încărcată în Sistemul de informații al vămilor (SIV).
            Introduceți numărul total de pagini care sunt trimise (inclusiv partea A).

                  Partea B

            În această parte trebuie furnizate informațiile de risc anonimizate și rezultatele analizei riscurilor care nu pot fi recuperate direct prin SIV pe baza cazurilor individuale.
            Indicați dacă informațiile se referă la numerar însoțit sau neînsoțit.
            Indicați dacă există o tendință nouă sau un model repetitiv observat și furnizați informații suplimentare.

                  Tendință nouă înseamnă o schimbare sau o tendință generală observate recent în domeniul mișcării fizice a numerarului.

                  Model repetitiv observat
                înseamnă un model sau o secvență recurente. Indicați dacă cazul sau cazurile de raportare au fost rezultatul unui control bazat pe riscuri sau al unei verificări aleatorii.

                  Controale bazate pe riscuri
                înseamnă controale bazate pe criterii de risc privind mișcările de numerar, în mod particular pe o analiză a riscurilor utilizând tehnici de prelucrare a datelor, cu scopul de a identifica și a evalua riscurile și de a elabora contramăsurile necesare, pe baza criteriilor stabilite la nivel național, la nivelul Uniunii și, în măsura în care este posibil, la nivel internațional.

                  Verificări aleatorii
                înseamnă verificări efectuate care nu se bazează pe criterii de risc privind mișcările de numerar.
            Furnizați detalii despre caz (cazuri) (de ex. mod de operare special pentru cazuri similare, informații detaliate privind disimularea etc.) detalii despre tipul de numerar (de ex. bancnote cu valoare nominală ridicată etc.) și orice alte informații nenominale considerate importante de partajat.
            Indicați dacă există fotografii anexate și numărul acestora.
            Dacă este necesar, partea B poate fi completată de mai multe ori pentru aceeași perioadă de referință.

                  Partea C

            Partea C trebuie completată atunci când statul membru a întreprins un proiect orientat spre riscuri în domeniul controlului de numerar în perioada de referință.
            Descrieți proiectul întreprins.
            Furnizați informații cu privire la detaliile cazului, concluziile la care s-a ajuns și orice eventuale observații. (de ex. cu privire la perioadă, mijloace – de ex. câini detectivi, scanare – amploarea controalelor sale etc.).

            Furnizați informații despre un caz exemplu, dacă se consideră necesar.
            Indicați dacă cazul exemplu a fost rezultatul unui control bazat pe riscuri sau al unei verificări aleatorii.
            Indicați dacă există fotografii anexate și numărul acestora.
            Dacă este necesar, partea C poate fi completată de mai multe ori, în funcție de numărul de proiecte întreprinse pentru aceeași perioadă de referință.

                  Partea D

            Furnizați informații care sunt considerate important de partajat, dar care nu pot fi incluse în părțile B sau C.
            Indicați dacă există fotografii anexate și numărul acestora.


title: Regulamentul de punere în aplicare (UE) 2021/790 al Comisiei din 10 mai 2021 de înregistrare a unei denumiri în Registrul denumirilor de origine protejate și al indicațiilor geografice protejate [„Pesca di Delia” (IGP)]

text:
                  17.5.2021

                  RO

                  Jurnalul Oficial al Uniunii Europene

                  L 171/1

         REGULAMENTUL DE PUNERE ÎN APLICARE (UE) 2021/790 AL COMISIEI
         din 10 mai 2021
         de înregistrare a unei denumiri în Registrul denumirilor de origine protejate și al indicațiilor geografice protejate [„Pesca di Delia” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Pesca di Delia”, depusă de Italia, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție, în conformitate cu articolul 51 din Regulamentul (UE) nr. 1151/2012, denumirea „Pesca di Delia” ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Pesca di Delia” (IGP).
            Denumirea menționată la primul paragraf identifică un produs din clasa 1.6. „Fructe, legume și cereale, proaspete sau prelucrate”, din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 mai 2021.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 18, 18.1.2021, p. 45.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2021/1713 al Comisiei din 24 septembrie 2021 de prelungire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru năvoadele de navă utilizate pentru pescuitul uvei (Gymnammodytes cicerelus și G. semisquamatus) și al guvizilor (Aphia minuta și Crystalogobius linearis) în anumite ape teritoriale ale Spaniei (Catalonia)

text:
                  27.9.2021

                  RO

                  Jurnalul Oficial al Uniunii Europene

                  L 342/1

         REGULAMENTUL DE PUNERE ÎN APLICARE (UE) 2021/1713 AL COMISIEI
         din 24 septembrie 2021
         de prelungire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru năvoadele de navă utilizate pentru pescuitul uvei (Gymnammodytes cicerelus și G. semisquamatus) și al guvizilor (Aphia minuta și Crystalogobius linearis) în anumite ape teritoriale ale Spaniei (Catalonia)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (1), în special articolul 13 alineatul (5),
         întrucât:

                     (1)

                     La 6 mai 2014, Comisia a adoptat Regulamentul de punere în aplicare (UE) nr. 464/2014 (2) de stabilire pentru întâia dată a unei derogări de la articolul 13 alineatul (1) primul paragraf din Regulamentul (CE) nr. 1967/2006, până la data de 8 mai 2017, în ceea ce privește distanța minimă față de coastă și adâncimea minimă a mării pentru năvoadele de navă utilizate pentru pescuitul uvei (Gymnammodytes cicerelus și G. semisquamatus) și al guvizilor (Aphia minuta și Crystalogobius linearis) în anumite ape teritoriale ale Spaniei (Catalonia). Această derogare a fost reînnoită prin Regulamentul de punere în aplicare (UE) 2018/922 al Comisiei (3), care a expirat la 2 iulie 2021.

                     (2)

                     La 11 martie 2021, Comisia a primit din partea Spaniei o cerere de prelungire a derogării respective cu privire la utilizarea năvoadelor de navă pentru pescuitul uvei (Gymnammodytes cicerelus și G. semisquamatus) și al guvizilor (Aphia minuta și Crystalogobius linearis) în apele sale teritoriale din regiunea Catalonia.

                     (3)

                     Spania a furnizat justificări științifice și tehnice actualizate pentru derogare.

                     (4)

                     Spania a adoptat planul de gestionare (4) în conformitate cu articolul 19 alineatul (2) din Regulamentul (CE) nr. 1967/2006 (denumit în continuare „planul de gestionare al Spaniei”) la 22 iulie 2021.

                     (5)

                     Cererea se referă la navele înregistrate în recensământul maritim gestionat de Comunitatea Autonomă Catalonia care practică acest tip de pescuit de mai mult de 5 ani și care își desfășoară activitatea în cadrul planului de gestionare al Spaniei.

                     (6)

                     Cererea include 26 de nave, cu o lungime totală mai mică de 10 m și cu o putere a motorului mai mică de 75 kW, iar planul de gestionare garantează că efortul de pescuit nu va crește în viitor, deoarece autorizațiile de pescuit sunt emise numai acestor 26 de nave.

                     (7)

                     Navele respective sunt incluse pe o listă comunicată Comisiei în conformitate cu articolul 13 alineatul (9) din Regulamentul (CE) nr. 1967/2006.

                     (8)

                     Comitetul științific, tehnic și economic pentru pescuit (CSTEP) a evaluat prelungirea derogării solicitată de Spania și proiectul aferent de plan de gestionare al Spaniei în cadrul sesiunii plenare care a avut loc în perioada 22-26 martie 2021 (5).

                     (9)

                     CSTEP a remarcat că planul de gestionare al Spaniei conține elemente adecvate pentru monitorizarea și gestionarea activităților în cauză și că sunt îndeplinite condițiile pentru acordarea derogării.

                     (10)

                     Derogarea solicitată de Spania respectă condițiile prevăzute la articolul 13 alineatele (5) și (9) din Regulamentul (CE) nr. 1967/2006.

                     (11)

                     Derogarea solicitată de Spania afectează un număr limitat de nave și există anumite constrângeri geografice specifice, având în vedere atât dimensiunea redusă a platformei continentale, cât și distribuția spațială a speciilor vizate, care limitează zonele de pescuit.

                     (12)

                     Pescuitul nu poate fi efectuat cu alte unelte, deoarece numai năvoadele de navă au caracteristicile tehnice necesare pentru acest tip de pescuit.

                     (13)

                     Activitățile de pescuit în cauză nu interferează cu alte unelte decât traulele, năvoadele sau plasele remorcate asemănătoare.

                     (14)

                     În plus, pescuitul nu are un impact semnificativ asupra mediului marin, deoarece năvoadele de navă sunt unelte foarte selective și nu ating fundul mării.

                     (15)

                     Activitățile de pescuit în cauză îndeplinesc cerințele prevăzute la articolul 4 alineatul (1) primul paragraf din Regulamentul (CE) nr. 1967/2006, întrucât planul de gestionare al Spaniei interzice în mod explicit pescuitul în habitatele protejate.

                     (16)

                     Cerințele prevăzute la articolul 8 alineatul (1) litera (h) din Regulamentul (CE) nr. 1967/2006, astfel cum a fost înlocuit de articolul 8 alineatul (1) și de anexa IX partea B secțiunea I la Regulamentul (UE) 2019/1241 al Parlamentului European și al Consiliului (6), nu se aplică deoarece se referă la traulere.

                     (17)

                     Spania a autorizat o derogare de la dimensiunea minimă a ochiurilor de plasă stabilită la articolul 9 din Regulamentul (CE) nr. 1967/2006 pe baza îndeplinirii cerințelor articolului 9 alineatul (7) din regulamentul respectiv, având în vedere caracterul foarte selectiv al activităților de pescuit în cauză, efectul lor neglijabil asupra mediului marin și faptul că nu sunt afectate de dispozițiile articolului 4 alineatul (5) din Regulamentul (CE) nr. 1967/2006.

                     (18)

                     Articolul 9 din Regulamentul (CE) nr. 1967/2006 a fost eliminat prin Regulamentul (UE) 2019/1241. Cu toate acestea, în conformitate cu punctul 4 din partea B a anexei IX la Regulamentul (UE) 2019/1241, derogările de la dimensiunile minime ale ochiurilor de plasă adoptate în temeiul articolului 9 din Regulamentul (CE) nr. 1967/2006 care erau în vigoare la 14 august 2019 pot continua să se aplice, cu condiția să nu conducă la creșterea capturilor de puiet. Prelungirea derogării solicitată de Spania îndeplinește condițiile prevăzute la articolul 15 alineatul (5) din Regulamentul (CE) nr. 1967/2006 și la punctul 4 din partea B a anexei IX la Regulamentul (UE) 2019/1241, deoarece nu conduce la o deteriorare a standardelor de selectivitate, în special în ceea ce privește creșterea capturilor de puiet, existente la 14 august 2019 și vizează atingerea obiectivelor și a țintelor stabilite la articolele 3 și 4 din respectivul regulament.

                     (19)

                     Activitățile de pescuit în cauză se desfășoară la o distanță foarte mică de coastă în ape de mică adâncime situate pe o rază de 3 mile marine și, prin urmare, nu interferează cu activitățile altor nave.

                     (20)

                     Activitățile năvoadelor de navă sunt reglementate în planul de gestionare al Spaniei pentru a se asigura un nivel minim al capturilor din speciile menționate în anexa IX la Regulamentul (UE) 2019/1241, cu excepția moluștelor bivalve.

                     (21)

                     Năvoadele de navă sunt foarte selective și nu vizează cefalopodele.

                     (22)

                     Planul de gestionare adoptat de Spania include măsuri pentru monitorizarea activităților de pescuit, astfel cum se prevede la articolul 13 alineatul (9) al treilea paragraf din Regulamentul (CE) nr. 1967/2006.

                     (23)

                     Activitățile de pescuit vizate îndeplinesc cerințele de la articolul 14 din Regulamentul (CE) nr. 1224/2009 (7).

                     (24)

                     Prin urmare, este oportun ca derogarea solicitată să fie prelungită cu 3 ani.

                     (25)

                     Spania trebuie să raporteze Comisiei la timp și în conformitate cu planul de monitorizare prevăzut în planul său de gestionare.

                     (26)

                     Trebuie introdusă o limitare a duratei derogării pentru a permite adoptarea rapidă a unor măsuri de gestionare corective, în cazul în care raportul prezentat Comisiei va indica o stare de conservare nesatisfăcătoare a stocului exploatat, prevăzându-se totodată posibilitatea de consolidare a bazei științifice în vederea îmbunătățirii planului de gestionare.

                     (27)

                     Întrucât derogarea acordată prin Regulamentul de punere în aplicare (UE) 2018/922 a expirat la 2 iulie 2021, pentru a asigura continuitatea juridică, prezentul regulament trebuie să se aplice de la 3 iulie 2021.

                     (28)

                     Din motive de securitate juridică, prezentul regulament trebuie să intre în vigoare în regim de urgență.

                     (29)

                     Măsurile prevăzute de prezentul regulament sunt conforme cu avizul Comitetului pentru pescuit și acvacultură,

               ADOPTĂ PREZENTUL REGULAMENT:

            Articolul 1
            Derogare
            Articolul 13 alineatul (1) din Regulamentul (CE) nr. 1967/2006 nu se aplică în apele teritoriale ale Spaniei adiacente coastelor regiunii catalane năvoadelor de navă pentru pescuitul uvei (Gymnammodytes cicerelus și G. semisquamatus) și al guvizilor (Aphia minuta și Crystalogobius linearis), cu condiția ca navele respective:

                        (a)

                        să fie înregistrate în recensământul maritim gestionat de Comunitatea Autonomă Catalonia;

                        (b)

                        să practice acest tip de pescuit de mai mult de cinci ani și să nu implice nicio creștere a efortului de pescuit desfășurat; și

                        (c)

                        să dețină o autorizație de pescuit și să opereze conform planului de gestionare adoptat de Spania în conformitate cu articolul 19 alineatul (2) din Regulamentul (CE) nr. 1967/2006.

            Articolul 2
            Planul de monitorizare și raportarea
            Spania transmite Comisiei, până la data de 2 iulie 2024, un raport întocmit în conformitate cu planul de monitorizare prevăzut în planul de gestionare menționat la articolul 1 litera (c).

            Articolul 3
            Intrarea în vigoare și perioada de aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 3 iulie 2021 până la 2 iulie 2024.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 septembrie 2021.

                  Pentru Comisie

                  Președintele

               Ursula VON DER LEYEN

            (1)  JO L 409, 30.12.2006, p. 11.

            (2)  Regulamentul de punere în aplicare (UE) nr. 464/2014 al Comisiei din 6 mai 2014 de derogare de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru năvoadele de navă utilizate pentru pescuitul uvei (Gymnammodytes cicerelus și G. semisquamatus) și al guvizilor (Aphia minuta și Crystalogobius linearis) în anumite ape teritoriale ale Spaniei (Catalonia) (JO L 134, 7.5.2014, p. 37).

            (3)  Regulamentul de punere în aplicare (UE) 2018/922 al Comisiei din 28 iunie 2018 de derogare de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru năvoadele de navă utilizate pentru pescuitul uvei (Gymnammodytes cicerelus și G. semisquamatus) și al guvizilor (Aphia minuta și Crystalogobius linearis) în anumite ape teritoriale ale Spaniei (Catalonia) (JO L 164, 29.6 2018, p. 39).

            (4)  Diari Oficial de la Generalitat de Catalunya Núm. 8463, 22.7.2021, p. 1.

            (5)  Comitetul științific, tehnic și economic pentru pescuit (CSTEP) – Raportul celei de a 66-a sesiuni plenare (PLEN-21-01). EUR 28359 EN, Oficiul pentru Publicații al Uniunii Europene, Luxemburg, 2021, disponibil la adresa: https://stecf.jrc.ec.europa.eu/reports/plenary/-/asset_publisher/oS6k/document/id/2851300

            (6)  Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (JO L 198, 25.7.2019, p. 105).

            (7)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).